Period: Ur III
Genre: Legal
Transliteration:
<SURFACE>
1(diš) {na₄}kin₂
lu₂-du₁₀-ga-še₃
lu₂{d}nin-šubur-ka-ke₄
in-ši-sa₁₀
lu₂{d}da-mu-ke₄
{na₄}kin₂ mu-ni-zuh
bi₂-in-du₁₁
lu₂{d}nin-šubur-ka-ra inim in-ni-ga₂-ar
lu₂{d}nin-šubur-ka-ke₄
lu₂ {na₄}kin₂ zuh-a-zu ga-mu-ra-de₆ bi₂-in-du₁₁
šu-du₈-a lu₂ {na₄}kin₂ zuh-a-ka
<SURFACE>
ti-e₂-mah-ta-a in-gub
igi a-gi₄-še₃
igi lu₂-bala-sag₁₀-še₃
igi ur-ab-zu-še₃
lu₂-ki-inim-ma-me
lu₂ šu-du₈-a nu-mu-da-de₆
{na₄}kin₂-bi ti-e₂-mah-ta ib₂-su-su
lu₂{d}nin-šubur-ka-ke₄ nam-erim₂-bi ku₅-dam
1(diš) ur{d}ba-ba₆...gu-du-du
1(diš) ur-nigar{gar} nu-banda₃ nag-su{ki}
1(diš) a-da-ga ugula ŋeš₂-da
1(diš) šar-ru-um-i₃-li₂ nu-banda₃
lu₂ ki-ba gub-ba-me
iti {d}li₉-si₄
mu en-unu₆-gal {d}inana ba-hun

Cuneiform:
<SURFACE>
𒁹𒎎𒄯
𒇽𒄭𒂵𒂠
𒇽𒀭𒎏𒋚𒅗𒆤
𒅔𒅆𒉚
𒇽𒀭𒁕𒈬𒆤
𒎎𒄯𒈬𒉌𒅗
𒉈𒅔𒅗
𒇽𒀭𒎏𒋚𒅗𒊏𒅗𒅔𒉌𒂷𒅈
𒇽𒀭𒎏𒋚𒅗𒆤
𒇽𒎎𒄯𒅗𒀀𒍪𒂵𒈬𒊏𒁺𒉈𒅔𒅗
𒋗𒂃𒀀𒇽𒎎𒄯𒅗𒀀𒅗
<SURFACE>
𒋾𒂍𒈤𒋫𒀀𒅔𒁺
𒅆𒀀𒄄𒂠
𒅆𒇽𒁄𒅆𒂟𒂠
𒅆𒌨𒀊𒍪𒂠
𒇽𒆠𒅗𒈠𒈨
𒇽𒋗𒂃𒀀𒉡𒈬𒁕𒁺
𒎎𒄯𒁉𒋾𒂍𒈤𒋫𒌈𒋢𒋢
𒇽𒀭𒎏𒋚𒅗𒆤𒉆𒉈𒊒𒁉𒋻𒁮
𒁹𒌨𒀭𒁀𒌑...𒄖𒁺𒁺
𒁹𒌨𒌋𒌓𒆤𒃻𒉡𒌉𒅘𒋢𒆠
𒁹𒀀𒁕𒂵𒉺𒁹𒁕
𒁹𒊬𒊒𒌝𒉌𒉌𒉡𒌉
𒇽𒆠𒁀𒁺𒁀𒈨
𒌗𒀭𒉈𒋜
𒈬𒂗𒋼𒀊𒃲𒀭𒈹𒁀𒂠